អូបាម៉ា​​​និយាយ​​​ថា​​​អ៊ីស្រាអែល​​​មិន​​​ទាន់​​​សម្រេច​​​ចិត្ត​​​វាយ​​​ប្រហារ​​​អ៊ីរ៉ង់
ព័ត៌មាន​អន្តរជាតិ​សំខាន់​ផ្សេងៗទៀត​សម្រាប់​យប់​ថ្ងៃ​ច័ន្ទ​ ទី​០៦​ ខែ​កុម្ភៈ។
ប្រធានាធិបតី បារ៉ាក់ អូបាម៉ាមានប្រសាសន៍ថាលោកមានជំនឿថាអ៊ីស្រាអែលមិនទាន់សម្រេចចិត្ដអ្វីមូយទេ អំពីថាតើនឹងចាត់វិធានការយោធាប្រឆាំងកម្មវិធីនុយក្លេអែរ អ៊ីរ៉ង់ ឬទេ? មន្ដ្រីអាមេរិកាំងបាន អំពាវនាវដល់អ៊ីស្រាអែល ដែលជាសម្ព័ន្ធមិត្ដសំខាន់របស់ខ្លួន ឲ្យទុកពេលវេលាច្រើនទៀត សម្រាប់ទណ្ឌកម្មលោកខាងលិច ដើម្បីកៀបសង្កត់អ៊ីរ៉ង់ឲ្យបញ្ឈប់ដំណើរទៅរកការផលិតគ្រាប់បែកនុយក្លេអ៊ែរ។ អ៊ីរ៉ង់នៅតែទទូចថាកម្មវិធីនុយក្លេអ៊ែររបស់ខ្លួន មានគោលដៅសន្ដិភាព។ ថ្លែងក្នុងសេចក្ដីសម្ភាសន៍ជាមួយបណ្ដញទូរទស្សន៍ NBC កាលពីថ្ងៃអាទិត្យលោក អូបាម៉ា មានប្រសាសន៍ថា ស.រ.អ. ជាមួយអ៊ីស្រាអែលនឹងធ្វើការរួមគ្នាក្នុងវិធីសាស្រ្ត«ជំហានចាក់សោរ» (Lockstep) ដែលលោកសង្ឃឹមថាជាដំណោះស្រាយតាមរយៈការទូតចំពោះបញ្ហាអ៊ីរ៉ង់។ ចំណែកអ៊ីស្រាអែលមើលឃើងអ៊ីរ៉ង់ដែលបំពាក់ដោយអាវុធនុយក្លេអ៊ែរថា ជាការគំរាមកំហែងលើភាពរស់នៅរបស់ខ្លួន ពីព្រោះជាញឹកញាប់ មេដឹកនាំអ៊ីរ៉ង់ប្រកាសរកការកំទេចនៃរដ្ឋ ជាតិជូរ (Jewish State)។ ក្រុមសកម្មជនការពារសិទ្ធិមនុស្សនៅក្នុងប្រទេសស៊ីរីនិយាយថា មានមនុស្សយ៉ាងតិច១៧នាក់ស្លាប់ ហើយច្រើននាក់ទៀតរបួសដោយសារគ្រាប់ផ្លោង ដោយកងកម្លាំងស៊ីរី បាញ់ទម្លាក់មកលើចំណុចក្តៅនៃក្រុងហូម (Homs)។ ក្រុមប្រជែងប៉ាឡេស្ទីន មានក្រុមហ្វាតាហ (Fatah) និងក្រុមហាម៉ាស (Hamas) បានយល់ស្របគ្នារៀបចំបង្កើតរដ្ឋាភិបាលសាមគ្គីភាពមូយដឹកនាំដោយប្រធានាធិបតីបច្ចុប្បន្ន លោក មាហមូឌ អាបាស (Mahmoud Abbas)។ មន្ដ្រីហ្វីលីពីននិយាយថា មានការរញ្ជួយផែនដីមូយដ៏ខ្លាំង ដែលធ្វើឲ្យកក្រើកតំបន់កណ្ដាលប្រទេសហ្វីលីពីន បណ្ដាលឲ្យមនុស្ស១៣នាក់ស្លាប់ ហើយច្រើននាក់បាត់ខ្លួន។ ព្រះមហាក្សត្រី អ៊ីលីហ្សាបែត (Elizabeth) នៃប្រទេសអង់គ្លេសបានប្រារព្ធពិធីបុណ្យខួបគម្រប់៦០ឆ្នាំ នៃការសោយរាជ្យរបស់ព្រះអង្គ។ មន្ដ្រីបាគីស្ថាន និយាយថា រោងចក្របីជាន់មួយ បានដួលរលំ បណ្ដាលឲ្យមនុស្សស្លាប់យ៉ាងតិច១២នាក់ រួមទាំងកុមារម្នាក់អាយុ១០ឆ្នាំ។ នាយករដ្ឋមន្ដ្រីនៃប្រទេសរូម៉ានី (Romania) បានលាលែងចេញពីតំណែង ក្រោយពីមានបាតុកម្មតវ៉ាទូទាំងប្រទេសជាច្រើនសប្ដាហ៍ ដោយសារតែរដ្ឋាភិបាលរបស់លោកបានចាត់វិធានការតឹងរឹងក្នុងការចំណាយថវិកាជាតិ។ ស.រ.អ. បានសម្ដែងការព្រួយបារម្ភជ្រាលជ្រៅចំពោះប្រទេសអេហ្ស៊ីប ដែលសម្រេចនឹងកាត់ទោសមនុស្ស៤៣នាក់ ពីបទផ្តល់ជំនួយថវិកាខុសច្បាប់ឲ្យទៅក្រុមនិយមលទ្ធិប្រជាធិបតេយ្យ។ អាជ្ញាធរចិននិយាយថា ខ្លួនបានទាក់ទងជាមូយកម្មករចិន២៩នាក់ ដែលបានត្រូវចាប់ខ្លួនធ្វើជាចំណាប់ខ្មាំងនៅក្នុងប្រទេសស៊ូដង់។